b'\n_START_ARTICLE_\nMoskovan teatterikaappaus\n_START_PARAGRAPH_\nMoskovan teatterikaappaus oli t\xc5\xa1et\xc5\xa1eeniterroristien 23.\xe2\x80\x9326. lokakuuta 2002 Moskovan Duprovkassa teatterissa tekem\xc3\xa4 panttivankikaappaus. T\xc5\xa1et\xc5\xa1eenien "Islamilaisen erikoisrykmentin" noin 40 j\xc3\xa4sent\xc3\xa4 ottivat teatteriyleis\xc3\xb6n 850 ihmist\xc3\xa4 panttivangeiksi ja vaativat Ven\xc3\xa4j\xc3\xa4n v\xc3\xa4lit\xc3\xb6nt\xc3\xa4 vet\xc3\xa4ytymist\xc3\xa4 toisen T\xc5\xa1et\xc5\xa1enian sodan lopettamiseksi.\n_START_SECTION_\nTapahtumapaikka ja kaappaus\n_START_PARAGRAPH_\nTapahtumapaikka oli Valtion kuulalaakeritehtaan teatterikeskus numero 1, jossa esitettiin loppuunmyyty\xc3\xa4 n\xc3\xa4ytelm\xc3\xa4\xc3\xa4 Nord-Ost._NEWLINE_Kaappaajat vapauttivat muslimipanttivangit ja osan lapsista, kaappauksen aikana yhteens\xc3\xa4 noin 200 henke\xc3\xa4, mutteiv\xc3\xa4t yleis\xc3\xb6n joukossa olleita ulkomaalaisia. Osa panttivangeista pakeni ikkunoiden kautta; yksi ammuttiin h\xc3\xa4nen yritt\xc3\xa4ess\xc3\xa4\xc3\xa4n paeta, kuten my\xc3\xb6s teatteriin ulkopuolelta tunkeutunut nainen. Puhelinkeskusteluista teatterissa olleiden kanssa saatiin tiet\xc3\xa4\xc3\xa4 terroristien aseistautuneen kranaatein ja r\xc3\xa4j\xc3\xa4htein. R\xc3\xa4j\xc3\xa4hteit\xc3\xa4 oli my\xc3\xb6s asetettu rakennuksen eri puolille.\n_START_SECTION_\nKaappauksen loppu\n_START_PARAGRAPH_\nKaappaus loppui sis\xc3\xa4ministeri\xc3\xb6n OSNAZ-erikoisjoukkojen tainnutettua kaikki rakennuksen sis\xc3\xa4ll\xc3\xa4 olijat Kolokol-1 -taistelukaasulla. Kaasu tappoi virallisten tietojen mukaan 129 panttivankia, mutta Ven\xc3\xa4j\xc3\xa4ll\xc3\xa4 on liikkunut tietoja kuolleitten kokonaism\xc3\xa4\xc3\xa4r\xc3\xa4n nousseen jo 200:aan, kun huomioidaan my\xc3\xb6hemmin vuoden sis\xc3\xa4ll\xc3\xa4 kaasun aiheuttamiin terveysongelmiin menehtyneet._NEWLINE_Kaappaajat eiv\xc3\xa4t yritt\xc3\xa4neet r\xc3\xa4j\xc3\xa4ytt\xc3\xa4\xc3\xa4 teatterissa olleita pommeja, joiden aitoudesta ei ole varmuutta. Ven\xc3\xa4j\xc3\xa4n erikoisjoukot teloittivat kaikki tajuttomat kaapparit ampumalla p\xc3\xa4\xc3\xa4h\xc3\xa4n. Tekoa pidettiin julmana, mutta sen kerrottiin olevan ainoa tapa est\xc3\xa4\xc3\xa4 kaappaajia r\xc3\xa4j\xc3\xa4ytt\xc3\xa4m\xc3\xa4st\xc3\xa4 mahdollisesti hallussaan olleita r\xc3\xa4j\xc3\xa4hteit\xc3\xa4._NEWLINE_Presidentti Vladimir Putin puolusti vapautusiskua televisiopuheessa ja v\xc3\xa4itti sen silti s\xc3\xa4\xc3\xa4st\xc3\xa4neen satojen ihmisten hengen ja julisti p\xc3\xa4iv\xc3\xa4n kansalliseksi surup\xc3\xa4iv\xc3\xa4ksi.\n_START_SECTION_\nTietoja kaappaajista\n_START_PARAGRAPH_\nTiedot kaapparien lukum\xc3\xa4\xc3\xa4r\xc3\xa4st\xc3\xa4 vaihtelivat v\xc3\xa4lill\xc3\xa4 15\xe2\x80\x9350. Virallinen lukema on 36. Noin puolet kaappareista oli naisia. Joukossa oli my\xc3\xb6s yksi arabitaustainen taistelija, joka oli ajanut partansa, ettei her\xc3\xa4tt\xc3\xa4isi huomiota Moskovassa._NEWLINE_Kaapparien johtajana oli Movsar Barajev (alun perin Suleimenov), joka oli kuuluisan edesmenneen t\xc5\xa1et\xc5\xa1eenikidnappaajan Arbi Barajevin sukulainen._NEWLINE_Kapinallinen t\xc5\xa1et\xc5\xa1eenikomentaja \xc5\xa0amil Basajev otti my\xc3\xb6hemmin kaappauksen vastuulleen ja sanoi T\xc5\xa1et\xc5\xa1enian hallituksen ja presidentti Aslan Mashadovin irti tapahtuneesta. Ven\xc3\xa4j\xc3\xa4n hallitus v\xc3\xa4itt\xc3\xa4\xc3\xa4 saaneensa puhelinkuuntelulla selville Mashadovin tiet\xc3\xa4neen tapahtuneesta etuk\xc3\xa4teen._NEWLINE_Mihail Trepa\xc5\xa1kin, entinen FSB-everstiluutnantti ja sittemmin lakimies ja yksityinen tutkija, jota Ven\xc3\xa4j\xc3\xa4n hallitusta vastustavat liikemiehet ovat tukeneet, on kertonut julkisuudessa varoittaneensa FSB:t\xc3\xa4 (Ven\xc3\xa4j\xc3\xa4n turvallisuuspalvelua) tulevasta terrori-iskusta jo edellisess\xc3\xa4 hein\xc3\xa4kuussa. Trepa\xc5\xa1kin joutui pian sen j\xc3\xa4lkeen korkeimman oikeuden sotilaskollegion eteen laittomasta aseen hallussapidosta ja vakoilusta syytettyn\xc3\xa4 ja tuomittiin nelj\xc3\xa4ksi vuodeksi vankeuteen.\n_START_SECTION_\nKaappauksen vaikutukset\n_START_PARAGRAPH_\nKaappaus tapahtui vain pari p\xc3\xa4iv\xc3\xa4\xc3\xa4 ennen K\xc3\xb6\xc3\xb6penhaminassa alkavaa t\xc5\xa1et\xc5\xa1eenien maailmankongressia, ja Ven\xc3\xa4j\xc3\xa4 yritti painostaa Tanskan hallitusta kielt\xc3\xa4m\xc3\xa4\xc3\xa4n kongressin j\xc3\xa4rjest\xc3\xa4misen. Ven\xc3\xa4j\xc3\xa4n painostuksesta Tanska kuitenkin pid\xc3\xa4tti T\xc5\xa1et\xc5\xa1enian presidentin Aslan Mashadovin rauhanneuvottelijan Ahmed Zakajevin, mutta my\xc3\xb6hemmin h\xc3\xa4net vapautettiin ja h\xc3\xa4n sai poliittisen turvapaikan Britanniasta. Kaikki rauhantunnustelut T\xc5\xa1et\xc5\xa1enian ja Ven\xc3\xa4j\xc3\xa4n v\xc3\xa4lill\xc3\xa4 lopetettiin, ja monet valtiot sek\xc3\xa4 EU tuomitsivat jyrkin sanoin t\xc5\xa1et\xc5\xa1eeniterrorismin. Kaappaus vaikutti my\xc3\xb6s lakiin, jolla kiellet\xc3\xa4\xc3\xa4n Ven\xc3\xa4j\xc3\xa4n lehdist\xc3\xb6\xc3\xa4 uutisoimasta terroristien sanomisia.'